ความเสี่ยงในการประกอบธุรกิจ

2.1 ความเสี่ยงจากความไม่แน่นอนทางการเมือง

ความไม่แน่นอนทางการเมือง เป็นปัจจัยสำคัญที่มีผลกระทบต่อความเชื่อมั่นของผู้บริโภคเป็นอย่างมาก
โดยเฉพาะในปี 2549 และ 2552 ปรากฏการณ์ความไม่แน่นอนทางการเมือง
นำไปสู่การเปลี่ยนแปลงของรัฐบาล และความแตกแยกในสังคม
ผู้บริโภคขาดความเชื่อมั่นและจะชะลอการตัดสินใจซื้อบ้านออกไป ทำให้รายได้ของบริษัทฯ ลดลงมาก

2.2 ความผันผวนของราคาวัสดุก่อสร้าง

ในธุรกิจพัฒนาอสังหาริมทรัพย์ นอกจากราคาที่ดินที่เป็นต้นทุนหลักแล้ว ต้นทุนที่สำคัญรองลงมา คือ
ราคาวัสดุก่อสร้าง ซึ่งมีความผันแปรไปตามภาวะราคาน้ำมันที่ปรับตัวสูงขึ้นเป็นระยะๆ
ในขณะที่บริษัทฯ ไม่สามารถปรับราคาขายได้ทันทีเสมอไป นอกจากนี้
การแข่งขันในตลาดอสังหาริมทรัพย์ก็เป็นข้อจำกัดในการปรับราคาขายอีกทางหนึ่ง ดังนั้น
จึงมีผลต่อการทำกำไรของบริษัทฯ

บริษัทฯ มีการบริหารความเสี่ยงในเรื่องนี้ โดยการจัดหาวัสดุก่อสร้างจากแหล่งที่เชื่อถือได้
โดยสั่งซื้อในจำนวนมาก ทำสัญญาระยะยาว ในราคาคงที่ โดยเป็นการส่งมอบสินค้าเป็นระยะๆ
ซึ่งผู้ขายสามารถจัดหาได้ และบริษัทฯ สามารถควบคุมต้นทุนได้

2.3 การสนับสนุนของสถาบันการเงิน

ผู้ซื้อบ้านส่วนมากต้องพึ่งพาเงินกู้จากธนาคารพาณิชย์ในการซื้อบ้านเป็นของตนเอง ในรอบปีที่ผ่านมา
ธนาคารพาณิชย์ได้เพิ่มความเข้มงวดในการพิจารณาให้เงินกู้ซื้อบ้านแก่ผู้ซื้อทั่วไป
เมื่อธนาคารปฏิเสธการให้สินเชื่อ ผู้ซื้อก็ไม่สามารถจะซื้อบ้านได้ และต้องยกเลิกการซื้อในที่สุด
ภาวะการณ์เช่นนี้มีผลกระทบต่อรายได้ของผู้ประกอบการบ้านจัดสรรโดยตรง
ทำให้การรับรู้รายได้ลดลง

ในส่วนนี้ บริษัทฯ เชื่อว่าภาวะการณ์เช่นนี้ จะเป็นการชั่วคราว
และเปลี่ยนแปลงไปตามสภาวะเศรษฐกิจที่มีการชะลอตัวลง
สถาบันการเงินได้เพิ่มความระมัดระวังและเงื่อนไขต่างๆ ในการให้สินเชื่อ
เพื่อป้องกันไม่ให้เป็นหนี้มีปัญหาในภายหลัง อย่างไรก็ตาม
การคำนวณสินทรัพย์เสี่ยงต่อเงินทุนตามเกณฑ์ของธนาคารแห่งประเทศไทย
ซึ่งใช้เกณฑ์การคำนวณตามกฎสากล เงินกู้บ้านอยู่อาศัย (Mortgage Loans)
ยังจัดว่าเป็นสินทรัพย์ที่มีความเสี่ยงต่ำ ดังนั้น สถาบันการเงินต่างๆ
ก็ยังให้การสนับสนุนสินเชื่อบ้านอยู่อาศัยต่อไป

2.4 ความเสี่ยงในการขาดแคลนผู้รับเหมาก่อสร้าง ความล่าช้า และคุณภาพผลงานของผู้รับเหมา

ในขณะที่เศรษฐกิจมีการเจริญเติบโตอย่างต่อเนื่องในช่วงที่ผ่านมา
โครงสร้างสาธารณูปโภคพื้นฐานก็มีการเติบโตอย่างมากด้วยเช่นกัน ดังนั้น
จึงมีความกังวลเกี่ยวกับผู้รับเหมาว่าจะมีจำนวนไม่พอต่อความต้องการ
และส่งผลให้เกิดความล่าช้าในการส่งมอบงาน

ที่ผ่านมา บริษัทมีการจัดการบริหารการก่อสร้างโครงการที่แตกต่างไปจากผู้ประกอบการรายอื่น ๆ
ทั่วไป กล่าวคือ บริษัทฯ มีการว่าจ้างผู้รับเหมาเป็นจำนวนมากในการก่อสร้างบ้านแต่ละหลัง
เนื่องจากผู้รับเหมาแต่ละรายจะมีความชำนาญเป็นพิเศษในการก่อสร้างส่วนประกอบของบ้านแตกต่างกันไป
เสมือนการประกอบชิ้นส่วนแต่ละส่วน โดยผู้รับเหมาแต่ละราย การจัดการก่อสร้างดังกล่าวมีข้อดี คือ
คุณภาพของงานแต่ละชิ้นจะดีกว่า เนื่องจากผู้รับเหมามีความชำนาญเฉพาะด้าน
และเนื่องจากโครงการของบริษัทฯ อยู่ในระยะไม่ไกลกันมาก
จึงมีการเคลื่อนย้ายคนงานจากโครงการหนึ่งไปอีกโครงการหนึ่งง่ายกว่า
โดยเฉพาะหากมีงานส่วนใดเกิดล่าช้า ผู้รับเหมากลุ่มอื่นสามารถเข้ามาทำงานก่อนได้
ซึ่งมีความยืดหยุ่นสูงกว่า การจัดการสร้างบ้านแบบปกติ นอกจากนั้น บริษัทฯ
มีความสัมพันธ์อันดีกับผู้รับเหมาเหล่านี้มาเป็นเวลานานกว่า 10 ปี โดยผู้รับเหมาที่บริษัทฯ
มีการว่าจ้างเป็นประจำมีจำนวนถึงประมาณ 60-70 ราย ซึ่งการที่ได้ทำงานให้กับบริษัทฯ
ในแบบที่กล่าวมา
ส่งผลให้ผู้รับเหมาเหล่านี้ไปรับเหมากับผู้ประกอบการอื่นที่มีการจัดการแตกต่างออกไปได้ลำบาก
นอกจากนั้น บริษัทฯ ยังมีโครงการที่จะต้องว่าจ้างผู้รับเหมาเหล่านี้เสมอมาอย่างต่อเนื่อง
จึงมีโอกาสที่จะทำให้ไปรับงานกับผู้ประกอบการรายอื่นแทนได้น้อย

2.5 ความเสี่ยงเรื่องการกระจุกตัวของโครงการของบริษัท

เนื่องจากบริษัทฯ มีโครงการทั้งหมดอยู่ในส่วนตะวันออกเฉียงเหนือของกรุงเทพฯ
โดยไม่มีการกระจายของโครงการไปในส่วนอื่น
ซึ่งแตกต่างจากบางบริษัทที่มีการกระจายโครงการอยู่ในส่วนที่ต่างกัน ดังนั้น จึงอาจมองได้ว่าบริษัทฯ
ไม่มีการกระจายความเสี่ยง

ด้วยนโยบายการบริหารที่แตกต่างออกไป บริษัทฯ
มีความเห็นว่าการที่มีความชำนาญในเฉพาะพื้นที่ใดพื้นที่หนึ่ง
ย่อมมีความได้เปรียบกว่าในการบริหารงาน เนื่องจากมีความรู้ความชำนาญเกี่ยวกับพื้นที่นั้นๆ
เป็นอย่างดี มีการคาดการณ์สภาวะของตลาดได้อย่างแม่นยำ
และมีการศึกษาและทำวิจัยสำรวจความต้องการของลูกค้าอย่างทั่วถึงและสม่ำเสมอ
ความคุ้นเคยกับประชาชนในพื้นที่ส่งผลให้เกิดความไว้เนื้อเชื่อใจมากขึ้นไปอีก
และเป็นตัวเลือกอันดับต้นๆ ของลูกค้าในพื้นที่นั้น ยิ่งไปกว่านั้น การที่บริษัทฯ
มีโครงการอยู่ในพื้นที่ใกล้เคียงกัน
เป็นการช่วยเกื้อหนุนส่งเสริมต่อรูปแบบการบริหารจัดการการก่อสร้างของบริษัทฯ อาทิเช่น
เมื่อโครงการหนึ่งเกิดความล่าช้า บริษัทฯ สามารถส่งผู้รับเหมาไปทดแทนจากอีกโครงการหนึ่ง
ได้อย่างง่ายดาย และง่ายต่อการควบคุมเมื่อเทียบกับกับการกระจายตัวไปตามส่วนต่างๆ นอกจากนั้น
บริษัทฯ มิได้มีการตั้งโครงการอยู่ในเขตใดเขตหนึ่งเท่านั้น
แต่มีการกระจายตัวพอสมควรไปเขตต่างๆ ที่ใกล้เคียงกัน โดยเป็นเขตที่มีการขยายตัวเติบโตสูง